Կոտորի բնական և մշակութա-պատմական շրջան

Կոտորի բնական և մշակութա-պատմական շրջան (), ՅՈՒՆԵՍԿՕ-ի Համաշխարհային ժառանգության օբյեկտ, որը գտնվում է Չեռնոգորիայում և ընգրկվել է ցուցակում  1979 թվականին։ Նրա կազմում ընդգրկված է Կոտոր () հին քաղաքը, Կոտորի ամրաշինական կառույցները և Կոտորի ներքին ծովածոցի շրջակայքը։

Ինչպես նշվում է ՅՈՒՆԵՍԿՕ-ի նկարագրության մեջ, «միջնադարում Ադրիատիկի ափին, Չեռնոգորիայում գտնվող այդ բնական նավահանգիստը եղել է գեղարվեստական ​​և առևտրային կարևոր կենտրոն՝ որմնադիրների և սրբապատկերանկարիչների հայտնի դպրոցներով»։

Նկարագրություն

Կոտորի հին քաղաք 

Հին Կոտոր քաղաքը գտնվում է քաղաքի պարիսպների ներսում, լավ պահպանված է և ունի վերականգնված միջնադարյան քաղաքային տեսարաններ՝ դիտարժան շինություններով, այդ թվում Սուրբ Տրիֆոնի կաթոլիկ տաճարը (կառուցվել է 1166 թվականին)։

Կոտորի ամրաշինական կառույցներ 

Ամրությունները բաղկացած են պաշտպանական ռազմական կառույցների համակարգից, որոնք կառուցվել են միջնադարյան Կոտոր քաղաքը պաշտպանելու համար։ Դրանք ներառում են քաղաքի պարիսպները դարպասներով և ամրոցներով, հողապատնեշները, որոնք բարձրանում են Սուրբ Հովհաննես լեռը, Սուրբ Հովհաննեսի (San Giovanni) ամրոցը և այլ  օժանդակ կառույցներ։ Թեև որոշ օբյեկտներ թվագրվում են հռոմեական և բյուզանդական ժամանակներով, ամրությունների մեծ մասը կառուցվել է Վենետիկի Հանրապետության ժամանակաշրջանում։ Ավելի ուշ ավստրիացիների կողմից որոշ փոփոխություններ են  կատարվել։ Ամրությունները համարվում են համաշխարհային ժառանգության կարևոր ուղղություններից։

Կոտորի շրջան 

Համաշխարհային ժառանգության տարածքը ներառում է Կոտորի ներքին ծովածոցը (Վերիջի նեղուցի մոտով) շրջակա լեռներով, ինչպես նաև Ռիսան և Պերաստ քաղաքները։ ՅՈՒՆԵՍԿՕ-ի Համաշխարհային ժառանգության օբյեկտների մաս են կազմում նաև Սուրբ Գեորգի (Sveti Đorđe) և Աստվածածնի կղզիները ժայռի վրա (Gospa od Škrpijela):

Պահպանություն  
Կոտորը մեծապես տուժել է 1979 թվականի ապրիլի 15-ին Չեռնոգորիայում տեղի ունեցած երկրաշարժի ժամանակ, ինչը հանգեցրել է նրան, որ Կոտորի բնական և մշակութա-պատմական շրջանը 1979 թվականին ներառվել է վտանգի տակ գտնվող համաշխարհային ժառանգության օբյեկտների ցանկում։ Քաղաքի զգալի վերականգնումից հետո 2003 թվականին օբյեկտը հանվել է այդ ցանկից։

Համաշխարհային ժառանգության տվյալ օբյեկտը բախվում է տարբեր մարտահրավերների։ Բնական վտանգները, ինչպիսիք են էրոզիան և երկրաշարժերը, մշտական ​​վտանգ են ներկայացնում դրա համար։ Սակայն ավելի սուր խնդիր է մարդկային  գործունեության ազդեցությունը։ ՅՈՒՆԵՍԿՕ-ի զեկույցում նշվում է, որ քաղաքների զարգացումը  անհամատեղելի է օբյեկտի պահպանման նպատակների հետ։

Ծանոթագրություններ

Արտաքին հղումներ 
 Կոտորի բնական և մշակութային-պատմական շրջանը ՅՈՒՆԵՍԿՕ-ի կայքում

Եվրոպայի բնական շրջաններ
Չեռնոգորիայի պատմություն
Համաշխարհային ժառանգություն
Համաշխարհային ժառանգություն Եվրոպայում
Չեռնոգորիայի աշխարհագրություն